Shellhuset før bombeangrepet.

**Bombingen av Shellhuset** (engelsk: *Operation Carthage*) var et bombeangrep foretatt av britiske Mosquito-fly 21. mars 1945 mot Shellhuset, oljeselskapet Shells hovedkvarter i København i Danmark. Under andre verdenskrig var Shellhuset Gestapos hovedkvarter i København, og RAFs mål var Gestapos kartotek over danske motstandsfolk som befant seg i bygget. Gestapo hadde forutsett dette og samlet 26 fanger i loftsetasjen som levende skjold. 18 av de danske fangene unnslapp likevel, selv om Shellhuset ble truffet. Rundt 100 tyskere og åtte danske motstandsmenn omkom.

Shellhuset under angrepet.

Angrepet
--------

Hensikten var å ødelegge kartoteket, noe som lyktes; men angrepet forårsaket den verste sivile ulykken i Danmark i nyere tid. I tillegg mistet britene ni av pilotene sine. Ett av de engelske flyene fløy for lavt, slik at haleroret traff en høy mast på godsbanedepotet, noe sjefnavigatøren mente skyldtes at værforholdene var «ekstremt urolige». Dette flyet flakset langs Palnatokesgade på Vesterbro og traff taket på hjørnehuset Sønder Boulevard 119 før det smalt inn i garasjene like ved Den franske skole på  Frederiksberg allé 74. Garasjen eksploderte i flammer og en enorm røyksky. Flyene i neste bølge trodde dermed at dette var målet, og lot spreng- og brannbomber regne over Den franske skole og gatene rundt. Foreldre omkom under forsøket på å redde ut barna sine.

Skoleelevene satt fast i overfylte kjellerrom der vannet steg fra sprengte vannrør og druknet dem. Angrepet ble stående som den enkelthendelsen som tok flest menneskeliv i krigens Danmark. Bortimot tusen ble hjemløse. Samlet antall omkomne var rundt 250, derav 86 skoleelever.

Den franske skole brenner ut, Maglekildevej.

Nordmenn som deltok
-------------------

Herman Hirsch Becker, som fløy som navigatør med en australsk Mosquito-skvadron, ble drept etter at flyet hans ble skutt ned av tysk luftvern. En ukjent alliert flyger ble begravet i Tranebjergs gravlund den 26. mars 1945 på øya Samsø. 5. mai 2000 ble det bekreftet at det dreide seg om Becker. Hermann Becker har ingen slektninger, da resten av familien Becker forsvant i konsentrasjonsleiren Auschwitz i 1942-43.

*Squadron Leader* Arne Austeen (drept i kamp den 4. mai 1945) var sjef for 126 *Squadron* i RAF, oppsatt med Mustang-jagerfly. 31 Mustangfly eskorterte Mosquitoflyene og skulle avlede det tyske luftvernskytset. Tre Mustanger måtte vende tilbake etter kollisjon med fugler, og to gikk tapt i kamp.

Referanser
----------

1. ↑  *Operation Carthage*
2. ↑  Trommer, Aage: «Shellhuset» i *Den Store Danske* på lex.dk. Hentet 15. juni 2023 fra
3. ↑  Niels Barfoed: «Var bombningen af Shellhuset en tragedie eller en triumf?» *Information* 10. desember 2013
4. ↑  Lars Henriksen: «Da verden gikk under på Frederiksberg», *Kristeligt Dagblad* 20. mars 2015, *Wayback Machine*
5. ↑  Niels Barfoed: «Var bombningen af Shellhuset en tragedie eller en triumf?» *Information* 10. desember 2013
6. ↑  Søren Kjær: «Den franske skole ble feilbombet»
7. ↑  «RAF History - Bomber Command 60th Anniversary». Royal Air Force. 24. august 2008. Arkivert fra originalen 29. september 2004. Besøkt 22. april 2015.
8. ↑  Lyng, Bernard Duncan (22. september 2008). «Fra Stavanger til Samsø. Marineoffiseren Herman Hirsch Becker» (PDF). Besøkt 22. april 2015.

Litteratur
----------

* Ahlmann, Henrik: (2005) *Den Franske Skole, RAF's angreb på Shellhuset 21. mars 1945, En kortlægning af katastrofen på Frederiksberg og Vesterbro* ISBN 87-990654-0-1
* Sasbye, Kjeld Mahler: *Operation Carthage* ISBN 87-985141-0-5
* Matthias Bath: *Danebrog gegen Hakenkreuz, Der Widerstand in Dänemark 1940–1945*, Wachholtz 2011, ISBN 978-3-529-02817-5

Eksterne lenker
---------------

* (en) Operation Carthage – kategori av bilder, video eller lyd på Commons Rediger på Wikidata

Portaler: Danmark | Historie

|  |  |
| --- | --- |
| Oppslagsverk/autoritetsdata | LCCN **·** BNF **·** BNF (data) **·** SUDOC
 |